ROZHODNUTIE KOMISIE
zo 14. marca 2005,
ktorým sa mení a dopĺňa príloha II k rozhodnutiu Rady 79/542/EHS, pokiaľ ide o dovoz čerstvého mäsa z Argentíny
[oznámené pod číslom K(2005) 602]
(Text s významom pre EHP)
(2005/234/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnej inšpekcie pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín (1), a najmä na jej článok 3 ods. 1 druhý pododsek a článok 16 ods. 1,
so zreteľom na smernicu Rady 2002/99/ES zo 16. decembra 2002, ktorá ustanovuje pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu (2), a najmä na jej článok 8 ods. 1 a 4,
keďže:
(1)
Časť 1 prílohy II k rozhodnutiu Rady 79/542/EHS z 21. decembra 1979, navrhujúcemu zoznam tretích krajín alebo častí tretích krajín, ktoré ustanovuje podmienky týkajúce sa zdravia zvierat, verejného zdravia a veterinárnych osvedčení na dovoz určitých živých zvierat a ich čerstvého mäsa do Spoločenstva (3) ustanovuje zoznam tretích krajín a častí tretích krajín, z ktorých sa členským štátom povoľuje dovážať určité druhy živých zvierat a ich čerstvé mäso.
(2)
V dôsledku vypuknutia slintačky a krívačky („FMD“), ktorá sa v septembri 2003 objavila v Argentíne v provincii Salta, na severe krajiny blízko pri hraniciach s Paraguajom, bolo s cieľom pozastaviť dovoz vykosteného a vyzretého hovädzieho mäsa z argentínskych provincií Salta, Jujuy, Chaco a Formosa rozhodnutiami 2003/658/ES (4) a 2003/758/ES (5) zmenené a doplnené rozhodnutie Komisie 93/402/EHS z 10. júna 1993 o veterinárnych podmienkach a veterinárnej certifikácii pri dovozoch čerstvého mäsa z krajín Južnej Ameriky (6). Rozhodnutím 2004/212/ES (7) sa zrušilo rozhodnutie 93/402/EHS a jeho ustanovenia sú obsiahnuté v rozhodnutí 79/542/EHS.
(3)
Od zlikvidovania nákazy ubehlo už viac ako 12 mesiacov a na území Argentíny nedošlo k žiadnemu novému prepuknutiu nákazy. Inšpekčné misie uskutočnené v roku 2004 medzitým ukázali, že situácia v Argentíne sa vzhľadom na zdravie zvierat a verejné zdravie zlepšila.
(4)
Komisia požiadala Argentínu, aby pozdĺž svojich hraníc s Bolíviou a Paraguajom zabezpečila nárazníkovú zónu a tak predišla riziku zavlečenia nákazy FMD. Argentína navrhla zónu širokú 25 kilometrov pozdĺž svojich hraníc s týmito krajinami („nárazníková zóna“). Podrobné mapy a informácie týkajúce sa najmä kontrolných opatrení platných v nárazníkovej zóne boli nedávno poskytnuté Komisii. Dovoz čerstvého mäsa z nárazníkovej zóny do Spoločenstva z druhov náchylných na FMD by sa mal zakázať.
(5)
Preto je vhodné obnoviť dovoz vykosteného a vyzretého čerstvého hovädzieho mäsa z provincií Salta, Jujuy, Chaco a Formosa - s výnimkou nárazníkovej zóny.
(6)
Rozhodnutie 79/542/EHS bolo zmenené a doplnené rozhodnutím 2004/212/ES inter alia s cieľom vyňať mäsové výrobky z jeho pôsobnosti. Z tohto dôvodu je vhodné vypustiť v článku 1 chybný odkaz na mäsové výrobky.
(7)
Článok 1 a časť 1 prílohy II k rozhodnutiu 79/542/EHS by sa preto mali zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 1 rozhodnutia 79/542/EHS sa slová „a mäsové výrobky“ vypúšťajú.
Článok 2
Časť 1 prílohy II k rozhodnutiu 79/542/EHS sa nahrádza textom v prílohe k tomuto rozhodnutiu.
Článok 3
Toto rozhodnutie sa uplatňuje od 18. marca 2005.
Článok 4
Toto rozhodnutie je určené členským štátom.
V Bruseli 14. marca 2005